3. การประกอบธุรกิจของแต่ละสายผลิตภัณฑ์

3.1 ลักษณะบริการ

บริษัทเงินทุน เกียรตินาคิน จำกัด (มหาชน)

บริษัทเป็นสถาบันการเงินที่ได้รับอนุญาตจากกระทรวงการคลัง ให้ประกอบธุรกิจเงินทุนตามใบอนุญาต
เลขที่ 53/2516 ให้ประกอบธุรกิจเงินทุน 4 ประเภท ได้แก่ กิจการเงินทุนเพื่อการพาณิชย์
เพื่อการพัฒนา เพื่อการจำหน่ายและการบริโภค และเพื่อการเคหะ
ตลอดจนบริษัทได้รับใบอนุญาตประกอบธุรกิจ กิจการให้เช่าทรัพย์สินแบบลิสซิ่ง
ตามหนังสือของกระทรวงการคลังที่ กค. 0303/26420 ลงวันที่ 23 มิถุนายน 2538 นอกจากนี้
บริษัทยังมีสำนักงานอำนวยสินเชื่อในภูมิภาค จำนวน 10 แห่ง ในจังหวัดนครราชสีมา สงขลา
(หาดใหญ่) ราชบุรี พิษณุโลก เชียงใหม่ ชลบุรี ขอนแก่น อุบลราชธานี ระยอง และสุราษฎร์ธานี

ลักษณะการบริการของ บริษัท แบ่งออกเป็นประเภท ดังต่อไปนี้

1. บริการด้านเงินฝาก

การออมในรูปตั๋วสัญญาใช้เงิน ให้บริการด้านเงินออมแก่บุคคลธรรมดา นิติบุคคล
มูลนิธิและสมาคมทั่วไป โดยตั๋วสัญญาใช้เงินมีมูลค่าฉบับละ 10,000 บาท ขึ้นไป
แบ่งเป็นประเภทจ่ายคืนเมื่อทวงถามและประเภทจ่ายคืนตามกำหนดเวลา
ด้วยอัตราดอกเบี้ยที่เหมาะสมและสอดคล้องกับภาวะตลาด

  การออมและให้บริการในรูปบัตรเงินฝาก (Negotiated Certificate Of Deposits:
  NCDs) ซึ่ง

สามารถเปลี่ยนมือได้

  2. บริการด้านสินเชื่อ

บริษัทมีบริการสินเชื่อในรูปของเงินกู้ยืมระยะสั้นและเงินกู้ยืมระยะยาวในรูปแบบของตั๋วสัญญาใช้เงิน
ตั๋วแลกเงินขายลดเช็ค อาวัลตั๋วสัญญาใช้เงิน รวมทั้งบริการในการให้คำปรึกษาแก่

ลูกค้า การจัดหาวงเงินกู้สำหรับโครงการร่วมกับสถาบันการเงินอื่นๆ (Syndicated Loan)
และการให้บริการสนับสนุนทางการเงินด้วยการให้เช่าหรือเช่าซื้อทรัพย์สินหรือเครื่องจักรระยะยาว
(Leasing/Hire Purchase)

ประเภทสินเชื่อ แบ่งประเภทการให้กู้ยืมตามประเภทของกิจการดังนี้

(1) สินเชื่อธุรกิจอุตสาหกรรม หรือพาณิชยกรรมขนาดกลางและขนาดย่อม

เน้นการให้สินเชื่อแก่ลูกค้าเก่าที่มีประวัติดี หรือมีหลักประกันคุ้มวงเงิน
หากเป็นลูกค้าใหม่จะพิจารณาความเสี่ยงเป็นกรณีๆ ไป นอกจากนี้อาจเป็นการรับซื้อบัญชีลูกหนี้
(Factoring) โดยลูกหนี้ที่รับซื้อต้องเชื่อถือได้ มีฐานะการเงินมั่นคง เป็นคู่ค้าประจำอย่างต่อเนื่อง
และต้องเป็นการโอนสิทธิสมบูรณ์เท่านั้น

(2) สินเชื่ออสังหาริมทรัพย์

เป็นการให้สินเชื่อเพื่อการจัดสรรโครงการเพื่อที่อยู่อาศัยส่วนใหญ่เป็นโครงการในเขตกรุงเทพมหานครและปริมณฑล
เป็นที่ดินที่มีสภาพคล่อง อยู่ในทำเลที่ดี มีแนวโน้มของการขยายตัวของชุมชน
และเน้นลูกค้ากลุ่มเป้าหมายเป็นผู้ที่มีรายได้ปานกลาง

  (3) สินเชื่อเพื่อธุรกิจขนส่งและบริการ

สินเชื่อเพื่อธุรกิจขนส่ง เป็นการให้สินเชื่อเพื่อสนับสนุนการดำเนินการขนส่ง
ซึ่งจะต้องเป็นธุรกิจที่สามารถปฏิบัติงานได้ตามสัญญาขนส่ง และมีผู้ว่าจ้างที่น่าเชื่อถือ

สินเชื่อบริการ ส่วนใหญ่เป็นสินเชื่อสำหรับธุรกิจรับเหมาก่อสร้าง ที่มีผลประกอบการนานกว่า 5 ปี
มีผลงานที่มีชื่อเสียงเป็นที่ยอมรับในวงการ และมีมูลค่างานสม่ำเสมอ

  (4) สินเชื่อส่วนบุคคล

สินเชื่อส่วนบุคคลเพื่อการเคหะ เป็นการให้กู้ยืมเพื่อซื้อบ้านเดี่ยว ทาวน์เฮ้าส์ อาคารพาณิชย์
คอนโดมิเนียม หรือที่ดินจัดสรรของโครงการ เพื่อการอยู่อาศัยจริงหรือเพื่อการอยู่อาศัยในอนาคต

สินเชื่อส่วนบุคคลเพื่อวัตถุประสงค์อื่น เป็นการให้สินเชื่อส่วนบุคคลแก่ผู้บริหารของธุรกิจชั้นนำ
ซึ่งมีประวัติทางการเงินดี

  สินเชื่อเช่าซื้อรถ

ในกรณีที่เป็นการให้สินเชื่อเช่าซื้อรถยนต์ทั้งใหม่และเก่า จะเป็นช่วงเวลาที่กำหนดแน่นอน
โดยที่ลูกค้าชำระหนี้คืนเป็นรายเดือนภายในระยะเวลาสูงสุดตามที่ธนาคารแห่งประเทศไทย
(“ธปท.”) กำหนดไว้

  สินเชื่อ Leasing

เป็นการให้บริการสนับสนุนทางการเงินด้วยการให้เช่าทรัพย์สิน หรือเครื่องจักรระยะยาว ทั้งนี้
ผู้เช่าจะต้องเป็นนิติบุคคล ทรัพย์สินจะต้องมีราคาเงินสดไม่ต่ำกว่า 500,000 บาท
และเป็นเครื่องจักรหรือเครื่องมือใหม่เท่านั้น อย่างไรก็ตาม ณ 31 ธันวาคม 2543
บริษัทมีเงินให้กู้ยืมเพื่อธุรกิจนี้คงเหลืออยู่น้อยมาก

  (5) สินเชื่อสำหรับสถาบันการเงิน (การธนาคาร)

เป็นการปล่อยสินเชื่อให้กับสถาบันการเงินที่มีความน่าเชื่อถือ
โดยมีวัตถุประสงค์เพื่อการบริหารสภาพคล่องของบริษัท ซึ่งส่วนใหญ่มักเป็นแบบเรียกคืนได้ทันที
(Call Loan)

3. บริการจัดประมูลและซื้อขายตั๋วแลกเงิน

บริษัทให้บริการจัดประมูลและซื้อขายตั๋วแลกเงินของสถาบันการเงินและบริษัทจดทะเบียนในตลาดหลักทรัพย์
หรือบริษัทขนาดใหญ่ ทั้งที่เป็นตั๋วอาวัล ตั๋วรับรอง และตั๋วประเภทที่มีสิทธิไล่เบี้ยในระยะสั้น

บริษัทเงินทุน รัตนทุน จำกัด (มหาชน)

บริษัทเงินทุน รัตนทุน จำกัด (มหาชน) (“บมจ. เงินทุน รัตนทุน”)
เป็นสถาบันการเงินที่ได้รับอนุญาตจากกระทรวงการคลัง ให้ประกอบธุรกิจเงินทุน เมื่อวันที่ 26
กุมภาพันธ์ 2541 โดยมีใบอนุญาตให้ดำเนินธุรกิจเงินทุน 4 ประเภท ได้แก่
กิจการเงินทุนเพื่อการพาณิชย์ เพื่อการพัฒนา เพื่อการจำหน่าย และการบริโภคเพื่อการเคหะ
ปัจจุบันมีสำนักงานตั้งอยู่ที่ 2034/124 อาคารอิตัลไทยทาวเวอร์ ชั้น 29 ถนนเพชรบุรีตัดใหม่
แขวงบางกะปิ เขตห้วยขวาง กรุงเทพมหานคร 10320 โทรศัพท์ 716-0550 โทรสาร 716-0567

บริษัทหลักทรัพย์ เกียรตินาคิน จำกัด

บริษัทหลักทรัพย์ เกียรตินาคิน จำกัด (“บจ. หลักทรัพย์ เกียรตินาคิน”) ได้รับอนุญาตเลขที่
005-2542 จากกระทรวงการคลังให้ประกอบธุรกิจหลักทรัพย์ 4 ประเภท ได้แก่
การเป็นนายหน้าซื้อขายหลักทรัพย์ การค้าหลักทรัพย์ การเป็นที่ปรึกษาการลงทุน
และการจัดจำหน่ายหลักทรัพย์
โดยได้รับอนุมัติจากทางการให้แยกธุรกิจหลักทรัพย์ออกจากธุรกิจเงินทุน และเริ่มดำเนินการในนาม
บจ. หลักทรัพย์ เกียรตินาคิน ตั้งแต่วันที่ 1 กรกฎาคม 2542
โดยรับโอนสิทธิการเป็นบริษัทสมาชิกตลาดหลักทรัพย์จาก บริษัทเงินทุน เกียรตินาคิน จำกัด
(มหาชน) ณ 31 ธันวาคม 2543 บจ.

หลักทรัพย์ เกียรตินาคิน มีสำนักงานบริการด้านหลักทรัพย์ ที่เปิดดำเนินการจำนวน 10 แห่ง
และสำนักงานสาขา 3 แห่ง กระจายทั่วประเทศไทย นอกจากนี้ นับตั้งแต่ต้นปี 2543 เป็นต้นมา
ไม่มีตัวแทนนายหน้าซื้อขายหลักทรัพย์ (Sub Broker) ที่ส่งคำสั่งซื้อขายหลักทรัพย์ผ่าน บจ.
หลักทรัพย์ เกียรตินาคิน

ลักษณะการบริการของ บจ. หลักทรัพย์ เกียรตินาคิน แบ่งออกเป็น 4 ประเภท ดังนี้

  1. นายหน้าซื้อขายหลักทรัพย์

ภายหลังจากที่แยกธุรกิจหลักทรัพย์ออกจาก บริษัทเงินทุน เกียรตินาคิน จำกัด (มหาชน)แล้ว บจ.
หลักทรัพย์ เกียรตินาคิน ได้รับโอนสิทธิการเป็นบริษัทสมาชิกตลาดหลักทรัพย์
และได้รับอนุญาตให้ประกอบธุรกิจการเป็นนายหน้าซื้อขายหลักทรัพย์

  2. ค้าหลักทรัพย์

บจ. หลักทรัพย์ เกียรตินาคิน ได้รับอนุญาตให้ประกอบธุรกิจค้าหลักทรัพย์

  3. ที่ปรึกษาการลงทุน

บจ. หลักทรัพย์ เกียรตินาคิน ได้รับอนุญาตให้ประกอบธุรกิจการเป็นที่ปรึกษาการลงทุน
ได้บริการให้คำแนะนำเกี่ยวกับคุณค่าของหลักทรัพย์หรือความเหมาะสมในการลงทุนในหลักทรัพย์
โดยส่วนใหญ่การให้คำแนะนำเกี่ยวกับการลงทุนในหลักทรัพย์ยังเป็นบริการเสริมให้กับธุรกิจการเป็นนายหน้าซื้อขายหลักทรัพย์ของบริษัท

  4. การจัดจำหน่ายหลักทรัพย์

บจ. หลักทรัพย์ เกียรตินาคิน มีบริการด้านการจัดจำหน่ายหลักทรัพย์
และรับประกันการจำหน่ายหุ้นสามัญ หุ้นกู้ และตราสารอื่นๆ ตลอดจนธุรกิจเกี่ยวกับการค้าตราสารหนี้
โดยเข้าร่วมกลุ่มพันธมิตรในการประมูลพันธบัตรรัฐบาล และตราสารหนี้ภาคเอกชนด้วย

  3.2 การตลาดและภาวะการแข่งขัน

ธุรกิจเงินทุน

ปัจจุบันผู้ประกอบธุรกิจเงินทุนมีอยู่ทั้งสิ้น 21 ราย มีทุนจดทะเบียนและชำระแล้วทั้งระบบ 65,283
ล้านบาท โดยระหว่างปี 2543 มีการเพิ่มทุนของบริษัทเงินทุนทั้งระบบ จำนวนทั้งสิ้น 10,430
ล้านบาท ซึ่งโดยรวมแล้ว ฐานะของสถาบันการเงินในระบบส่วนใหญ่ มีเสถียรภาพมากขึ้น
หลายแห่งเริ่มแสดงผลกำไร และส่วนต่างของอัตราดอกเบี้ยที่ปรับตัวดีขึ้น ภาวะหนี้สินก็ลดลง
ตลอดจนสามารถกันสำรองได้ครบ 100% ตามเกณฑ์ที่ธนาคารแห่งประเทศไทยกำหนด
และพอเพียงที่จะรองรับการขยายตัวของสินเชื่อในปี 2544 ได้

 ฐานะการเงินของบริษัทเงินทุนในระบบ

+---------------------------+-------------------+----------------------+
| รายการ ( หน่วย : ล้านบาท )  | ปี 2542            | ปี 2543               |
+---------------------------+-------------------+----------------------+
| สินทรัพย์รวม                 | 244,556           | 252,292              |
|                           |                   |                      |
| เงินให้กู้ยืม                  | 144,926           | 132,660              |
|                           |                   |                      |
| เงินกู้ยืมและเงินรับฝาก         | 178,332           | 181,929              |
|                           |                   |                      |
| ส่วนของผู้ถือหุ้น               | 43,849            | 50,909               |
+---------------------------+-------------------+----------------------+

ที่มา : ธนาคารแห่งประเทศไทย

 ฐานะการเงินของธนาคารพาณิชย์ทั้งระบบ

+--------------------------+--------------------+---------------------+
| รายการ ( หน่วย : ล้านบาท ) | ปี 2542             | ปี 2543              |
+--------------------------+--------------------+---------------------+
| สินทรัพย์รวม                | 6,973,363          | 6,640,173           |
|                          |                    |                     |
| เงินให้กู้ยืมรวม              | 5,132,805          | 4,606,297           |
|                          |                    |                     |
| เงินฝาก                   | 4,672,127          | 4,912,942           |
|                          |                    |                     |
| ส่วนของผู้ถือหุ้น              | 539,375            | 466,310             |
+--------------------------+--------------------+---------------------+

ที่มา : ธนาคารแห่งประเทศไทย

สำหรับแนวโน้มธุรกิจเงินทุนในปี 2544 ผลจากการคาดการณ์แนวโน้มอัตราดอกเบี้ยต่ำ
อันเนื่องมาจากสภาพคล่องที่สูง สถาบันการเงินจึงมุ่งเน้นการระดมเงินทุนจากแหล่งภายในประเทศ
และยังคงเน้นการปรับปรุงคุณภาพของลูกหนี้รวมกับการขยายสินเชื่อรายใหม่เพื่อเพิ่มรายได้ดอกเบี้ย
พร้อมกับการเสริมสร้างความแข็งแกร่งของฐานะการเงิน การลดต้นทุนการดำเนินงาน
การปรับขนาดขององค์กรให้กระชับ เพื่อให้สามารถรับการแข่งขันกับสถาบันการเงินจากต่างประเทศ
โดยบริษัทเงินทุนจะเน้นธุรกิจที่ตนเองมีความถนัดมากขึ้น เช่น ธุรกิจเช่าซื้อ ฯลฯ

ในอนาคตการแข่งขันในธุรกิจการให้บริการด้านการเงินคาดว่าจะเพิ่มขึ้นจากการแข่งขันของบริษัทต่างชาติ
และการนำเทคโนโลยีสมัยใหม่เข้ามาปรับปรุง ประสิทธิภาพในการดำเนินงาน
การพัฒนาผลิตภัณฑ์และบริการ
และการเจาะตลาดกลุ่มเป้าหมายจะเป็นปัจจัยสำคัญในการแข่งขันเพื่อการเติบโตในระยะยาวสำหรับบริษัทเงินทุนต่อไป
นอกจากนี้
การนำสื่ออิเลคทรอนิคส์มาใช้ในการดำเนินงานจะช่วยลดต้นทุนและขยายการบริการสู่ลูกค้าในกลุ่มที่กว้างขึ้นได้พร้อมๆกัน
การบริหารความเสี่ยงจะทวีความสำคัญมากขึ้นด้วยระดับเงินทุนที่เหมาะสม
การขยายสินเชื่อจะยังคงเน้นสินเชื่อสู่รายย่อยต่อไป
โดยมีสินเชื่อเพื่อการเคหะและสินเชื่อเพื่อการเช่าซื้อรถยนต์เป็นตัวนำ
อัตราดอกเบี้ยที่อยู่ในระดับต่ำน่าจะยังคงอยู่ต่อเนื่อง และสิ่งเหล่านี้จะช่วยให้การลดระดับ NPL
และการขยายสินเชื่อเป็นไปได้ง่ายขึ้น

สำหรับกลยุทธ์การแข่งขันของธุรกิจเงินทุนของบริษัท ได้แก่
การเน้นทำธุรกิจที่มีความเชี่ยวชาญเฉพาะด้าน เพื่อสร้างจุดแข็งในบริษัท
และพยายามลดต้นทุนการดำเนินงานให้ต่ำที่สุด นอกจากนี้ พยายามปรับตัวในการทำธุรกิจ
ให้สอดคล้องกับภาวะความเปลี่ยนแปลงที่รวดเร็วของตลาด ที่ผ่านมา
บริษัทและบริษัทย่อยพยายามปรับเปลี่ยนแนวทางในการดำเนินธุรกิจ
โดยเน้นการให้สินเชื่อแก่ลูกค้ารายย่อยและสินเชื่อส่วนบุคคล รวมทั้งเน้นการลงทุนในสิทธิเรียกร้อง
ซึ่งเป็นการประมูลจากแหล่งต่างๆ เช่น ปรส. และรับซื้อจากสถาบันการเงินอื่น ๆ มาบริหาร
รวมทั้งได้ร่วมกับบริษัทย่อยที่เป็นกองทุนประมูลซื้อเงินลงทุนในสิทธิเรียกร้องอีกหลายครั้ง
และมีนโยบายที่จะประมูลซื้อสินทรัพย์เพิ่มถ้าโอกาสเอื้ออำนวย

ธุรกิจหลักทรัพย์

ปัจจุบัน มีบริษัทหลักทรัพย์ที่เป็นสมาชิกตลาดหลักทรัพย์ (Broker) จำนวน 28 บริษัท
และบริษัทที่ไม่ได้เป็นสมาชิกของตลาดหลักทรัพย์ (Sub Broker) อีกหลายบริษัท
ล้วนแต่มีการแข่งขันในด้านการให้บริการแก่ลูกค้า
โดยมีวิธีการที่แตกต่างกันไปตามกลุ่มลูกค้าเป้าหมายโดยมูลค่าซื้อขายหลักทรัพย์ ของปี 2543
มีมูลค่ารวมเท่ากับ 923,697 ล้านบาท มูลค่าซื้อขายเฉลี่ย/วันเท่ากับ 3,739 ล้านบาท
ซึ่งลดลงเมื่อเทียบกับปี 2542 ที่มีมูลค่าเท่ากับ 1,609,787 ล้านบาทมูลค่าซื้อขายเฉลี่ย/วันเท่ากับ
6,543 ล้านบาทในปี 2543
ที่ผ่านไปนั้นการซื้อขายผ่านระบบอินเตอร์เน็ตซึ่งเป็นแนวทางใหม่ในการซื้อขายหลักทรัพย์เริ่มเข้ามามีบทบาทมากขึ้น
แม้ว่าสัดส่วนการซื้อขายผ่านระบบอินเตอร์เน็ตในปัจจุบันยังคงมีมูลค่าต่ำเทียบจากมูลค่าการซื้อขายหลักทรัพย์ทั้งหมด
แต่มีการคาดการณ์ว่าสัดส่วนการซื้อขายผ่านระบบอินเตอร์เน็ตจะมีมูลค่าสูงขึ้นในอนาคตตามกระแสความนิยมของอินเตอร์เน็ตที่มีการเติบโตในระดับสูง
เช่นเดียวกับแนวโน้มการเติบโตของการซื้อขายหลักทรัพย์ผ่านอินเตอร์เน็ตในประเทศใกล้เคียง เช่น
ประเทศญี่ปุ่น เกาหลีใต้ สิงค์โปร์ ฮ่องกง เป็นต้น
แม้ว่าบริษัทส่วนใหญ่จะไม่สามารถคาดคะเนได้ว่าการให้บริการชนิดนี้จะก่อให้เกิดรายได้มากเท่าใดในอนาคต
เนื่องจากสัดส่วนการใช้อินเตอร์เน็ตในประเทศไทยยังอยู่ในระดับต่ำเมื่อเทียบกับประเทศอื่นๆแต่การซื้อขายหลักทรัพย์ผ่านระบบอินเตอร์เน็ตจะเป็นทางเลือกหนึ่งในอนาคตสำหรับการให้บริการแก่ลูกค้าและเพื่อขยายฐานลูกค้าและรักษาส่วนแบ่งการตลาดด้วย
นอกจากนี้ ตั้งแต่เดือนตุลาคม 2543 เป็นต้นมา
อัตราค่าธรรมเนียมในการซื้อขายหลักทรัพย์ได้เปิดเสรีโดยไม่มีการกำหนดอัตราค่าธรรมเนียมขั้นต่ำ
ธุรกิจหลักทรัพย์จะมีการแข่งขันกันอย่างรุนแรงในด้านการลดราคาค่าบริการ
เพื่อรักษาฐานลูกค้าเดิมของตนไว้
ทำให้รายได้ค่าธรรมเนียมบริการซื้อขายหลักทรัพย์ลดลงอย่างน่าเป็นห่วง
มีการคาดการณ์ว่าบริษัทหลักทรัพย์หลายแห่งอาจจะต้องมีการรวมกิจการ ดังนั้น
บริษัทหลักทรัพย์จะต้องปรับตัวเพื่อความอยู่รอดในสภาวะเปิดเสรีค่าธรรมเนียมการซื้อขายหลักทรัพย์
โดยการลดต้นทุนการดำเนินการให้ต่ำที่สุด พัฒนาเทคโนโลยีในการให้บริการ การให้บริการเสริม
(Value Added Services) แก่ลูกค้า รวมถึงการขยายฐานลูกค้าออกไปให้มากที่สุด

สำหรับแนวโน้มการเติบโตของตลาดหลักทรัพย์โดยรวมในปี 2544 คาดว่าจะดีขึ้นกว่าปี 2543
จากภาวะความเชื่อมั่นของนักลงทุนที่มีความมั่นใจมากขึ้นจากภาวะการเมืองที่คาดว่าจะมีเสถียรภาพที่ดีขึ้น
ขณะที่ยังคงต้องเฝ้าจับตาการแก้ปัญหาพื้นฐานทางเศรษฐกิจของประเทศ
และปัจจัยภายนอกที่จะมีผลกระทบต่อการฟื้นตัวเช่นสภาวะเศรษฐกิจของสหรัฐอเมริกา ระดับราคา

น้ำมัน อัตราแลกเปลี่ยนและระดับอัตราดอกเบี้ยของต่างประเทศ

ตารางภาวะธุรกิจหลักทรัพย์ในตลาดหลักทรัพย์แห่งประเทศไทย 

ณ วันสิ้นงวดปี 2541 – 2543

+---------------------------------+------------+-----------+----------+
| ภาวะธุรกิจหลักทรัพย์                 | 2541       | 2542      | 2543     |
|                                 |            |           |          |
| ในตลาดหลักทรัพย์แห่งประเทศไทย       |            |           |          |
+---------------------------------+------------+-----------+----------+
| มูลค่าซื้อขายหลักทรัพย์ (ล้านบาท)       | 855,169    | 1,609,787 | 923,697  |
+---------------------------------+------------+-----------+----------+
| ดัชนีตลาดหลักทรัพย์ (ณ สิ้นเวลา)       | 355.81     | 481.92    | 269.19   |
+---------------------------------+------------+-----------+----------+
| มูลค่าหลักทรัพย์ตามราคาตลาด (ล้านบาท) | 1,268,198  | 2,193,067 | 1        |
|                                 |            |           | ,279,224 |
+---------------------------------+------------+-----------+----------+
| อัตราส่วนราคาปิดต่อกำไรสุทธิต่อหุ้น      | 10.04      | 14.70     | 5.52     |
| (เท่า)                           |            |           |          |
+---------------------------------+------------+-----------+----------+
| อัตราเงินปันผลตอบแทน (ร้อยละ)       | 1.34       | 0.61      | 1.78     |
+---------------------------------+------------+-----------+----------+
| จำนวนบริษัทจดทะเบียน (บริษัท)        | 418        | 392       | 381      |
+---------------------------------+------------+-----------+----------+
| จำนวนหลักทรัพย์ (หลักทรัพย์)          | 494        | 450       | 438      |
+---------------------------------+------------+-----------+----------+

ที่มา : ตลาดหลักทรัพย์แห่งประเทศไทย

บจ. หลักทรัพย์ เกียรตินาคิน ได้ตระหนักถึงความสำคัญของการขยายฐานลูกค้า
เพื่อเพิ่มปริมาณธุรกิจ จึงได้เปิดสำนักงานสาขาเพิ่มขึ้นอีก 3 แห่ง โดยอยู่ในเขตกรุงเทพมหานคร 2
แห่ง ได้แก่ สำนักงานสาขาอโศก และสำนักงานถนนเพชรบุรีตัดใหม่ และอยู่ในต่างจังหวัด 1 แห่ง
ได้แก่ สำนักงานสาขายะลา ทำให้ บจ. หลักทรัพย์ เกียรตินาคิน
มีสำนักงานสาขาและสำนักงานบริการด้านหลักทรัพย์รวม ทั้งหมด 13 แห่ง เมื่อรวมสำนักงานใหญ่
จะมีสถานที่ให้บริการลูกค้ารวม 14 แห่ง บจ. หลักทรัพย์ เกียรตินาคิน
เน้นให้บริการด้านหลักทรัพย์กับลูกค้ารายย่อยเป็นหลัก โดยเฉพาะอย่างยิ่ง
ลูกค้ารายย่อยตามต่างจังหวัด ซึ่ง บจ. หลักทรัพย์ เกียรตินาคิน มีสำนักงานบริการด้านหลักทรัพย์อยู่
จะช่วยให้ บจ. หลักทรัพย์ เกียรตินาคิน สามารถขยายฐานลูกค้าให้มากขึ้นได้ นอกจากนี้
ในปี2543ที่ผ่านมานี้ บจ. หลักทรัพย์ เกียรตินาคิน
ยังเริ่มเปิดให้บริการซื้อขายหลักทรัพย์ทางอินเตอร์เน็ต
ซึ่งจะช่วยเพิ่มฐานลูกค้าในการซื้อขายหลักทรัพย์ได้อีกทางหนึ่ง ทั้งนี้ บจ. หลักทรัพย์ เกียรตินาคิน
เน้นการพัฒนาเทคโนโลยี และ บริการที่รวดเร็วและถูกต้อง
ในราคาค่าบริการที่ยุติธรรมพร้อมทั้งปรับปรุงประสิทธิภาพการทำงานเพื่อลดต้นทุนเพื่อให้สามารถแข่งขันในอุตสาหกรรมได้ในระยะยาว

มูลค่าการซื้อขายหลักทรัพย์และส่วนแบ่งตลาดของ บจ. หลักทรัพย์ เกียรตินาคิน ในปี 2543

  --------------------------------- --------- ------- ----------- ------- --------- -------
                                    2541              2542                2543      

                                    ล้านบาท    ร้อยละ   ล้านบาท      ร้อยละ   ล้านบาท    ร้อยละ

  มูลค่าการซื้อขายรวมของตลาด*           855,169   100     1,609,787   100     923,697   100

  มูลค่าการซื้อขายของบริษัทและบริษัทย่อย**   63,730    3.73    190,926     5.93    85,538    4.63
  --------------------------------- --------- ------- ----------- ------- --------- -------

* ตลาดหลักทรัพย์แห่งประเทศไทย

** จากการรวบรวมของบริษัท

ลักษณะลูกค้าและกลุ่มลูกค้าเป้าหมาย

บริษัทเงินทุน เกียรตินาคิน จำกัด (มหาชน)

ด้านธุรกิจเงินฝากส่วนใหญ่
เป็นลูกค้าบุคคลและเน้นการกระจายฐานลูกค้าให้มีสัดส่วนของผู้ฝากรายย่อยมากขึ้น
ส่วนด้านธุรกิจสินเชื่อ บริษัทมุ่งเน้นการให้สินเชื่อเพื่อการปรับโครงสร้างหนี้การให้สินเชื่อแก่ธุรกิจ
เพื่อใช้ในการฟื้นฟูกิจการและการให้สินเชื่อเพื่อการเช่าซื้อรถยนต์

บริษัทหลักทรัพย์ เกียรตินาคิน จำกัด

ส่วนใหญ่เป็นลูกค้าบุคคลรายย่อยที่มีฐานะการเงินมั่นคงซึ่งเป็นกลุ่มลูกค้าที่มีความยืดหยุ่นสูงและมีกระบวนการในการตัดสินใจรวดเร็วนอกจากนี้บริษัทยังมุ่งขยายฐานลูกค้าทางอินเตอร์เน็ต
เพื่อเป็นการขยายฐานลูกค้าให้กว้างขึ้นและลดต้นทุนในการดำเนินงาน

  3.3 การจัดหาผลิตภัณฑ์และบริการ

บริษัทเงินทุน เกียรตินาคิน จำกัด (มหาชน)

  3.3.1 แหล่งที่มาของเงินทุน :

  บริษัทมีเงินกู้ยืมและเงินฝากรวม 22,774 ล้านาท ในจำนวนนั้น ส่วนใหญ่เป็นเงินกู้ยืมจาก

ประชาชนมูลค่าทั้งสิ้น 19,973 ล้านบาท และหากแบ่งแยกตามระยะเวลาที่เหลือของสัญญา พบว่า
เงินกู้ยืมและรับฝากส่วนใหญ่เป็นระยะยาวที่มีอายุมากกว่า 1 ปีขึ้นไป

  3.3.2 การให้กู้ยืม :

บริษัทมีนโนบายเกี่ยวกับการให้กู้ยืม นโยบายเกี่ยวกับหลักประกัน
นโยบายการตีราคาของเงินลงทุนในสิทธิเรียกร้อง นโยบายด้านอัตราดอกเบี้ย
นโยบายการอนุมัติสินเชื่อและการควบคุม

ดูแลและติดตามลูกหนี้ สรุปได้ดังนี้

• นโยบายการให้กู้ยืม

บริษัทให้ความระมัดระวังกับการปล่อยสินเชื่อ โดยเฉพาะอย่างยิ่งในช่วงวิกฤต
ฉะนั้นการขยายสินเชื่อของบริษัทขึ้นอยู่กับสภาพธุรกิจ ความเหมาะสม
และความเสี่ยงของลูกค้าแต่ละราย และบริษัทจะไม่ให้สินเชื่อแก่ลูกหนี้กลุ่มใดกลุ่มหนึ่ง
หรือรายใดรายหนึ่ง และธุรกิจประเภทใดประเภทหนึ่ง ในสัดส่วนที่สูงเกินกว่ากำหนด (Single
Lending Limit)
โดยพิจารณาเทียบกับสัดส่วนเงินให้กู้ยืมรวมต่อกลุ่มลูกค้ารายใดรายหนึ่งต่อเงินกองทุนของบริษัทไม่ให้เกินสัดส่วนที่
ธปท. กำหนด

• นโยบายเกี่ยวกับหลักประกัน

(1) สินเชื่อทั่วไป

บริษัทจะกำหนดวงเงินสินเชื่อไม่เกินร้อยละ 70 ของราคาประเมินที่ดินว่างเปล่า และไม่เกินร้อยละ
80 ของราคาประเมินที่ดินพร้อมสิ่งปลูกสร้าง ส่วนสิทธิในการครอบครองที่อาจเพิกถอนได้ เช่น
น.ส. 3 และ น.ส. 3 ก. การที่จะอนุมัติหรือไม่จะขึ้นอยู่กับเหตุผลประกอบอื่นๆ
นอกเหนือจากหลักประกัน เช่น เป็นที่ตั้งของตัวโครงการ

(2) ตั๋วเงินที่รับรองโดยธนาคารพาณิชย์หรือสถาบันการเงินที่เชื่อถือได้

  ให้วงเงินได้ถึงร้อยละ 100 ของมูลค่าตามตั๋ว

(3) หลักทรัพย์จดทะเบียนในตลาดหลักทรัพย์

ให้วงเงินได้ไม่เกินร้อยละ 50 ของมูลค่าหลักทรัพย์ตามราคาปิด ณ วันที่กำหนด
โดยทบทวนมูลค่าใหม่ทุกสัปดาห์ ในกรณีที่เปอร์เซ็นต์ยอดหนี้ต่อมูลค่าหุ้นสูงกว่าร้อยละ 50
ให้นำหลักทรัพย์มาจำนำเพิ่มเพื่อรักษาสัดส่วนเดิมไว้
โดยจะรับเฉพาะหลักทรัพย์ที่มีสภาพคล่องในอัตราไม่เกินร้อยละ 5 ของทุนจดทะเบียนของบริษัทนั้นๆ
(รวมลูกค้าทุกราย)

(4) ขายลดเช็คการค้า

อาจมีการพิจารณาอนุมัติวงเงินขายลดเช็คการค้าโดยจำนำเงินฝากร้อยละ 20-30
ของวงเงินสำหรับลูกค้าเดิมที่มีประวัติดี

(5) การโอนสิทธิการเช่าอาคารหรือที่ดินพร้อมอาคาร

รับพิจารณาเฉพาะในกรณีที่ผู้กู้มีฐานะการเงินมั่นคง เจ้าของโครงการมีความสัมพันธ์อันดีกับบริษัท
และโครงการตั้งอยู่ในทำเลที่ดี

(6) การโอนสิทธิการรับเงินไม่ถือเป็นหลักประกัน

  เป็นเพียงแหล่งที่มาของเงินที่จะนำมาชำระหนี้เท่านั้น

(7) ค้ำประกันโดยบุคคล / นิติบุคคล (เทียบเท่ากับการปล่อยสินเชื่อแบบไม่มีหลักประกัน)

ทั้งนี้จะพิจารณาตามความเหมาะสมของวัตถุประสงค์ของการขอวงเงินสินเชื่อและพิจารณาความเหมาะสมของตัวบุคคล/นิติบุคคลที่เป็นผู้ค้ำประกันในเรื่องของความสามารถที่จะชำระหนี้แทนผู้ขออนุมัติวงเงินสินเชื่อได้กรณีที่มีปัญหา

• นโยบายการกำหนดมูลค่ายุติธรรม (Fair Value) ของสิทธิเรียกร้องในลูกหนี้ของบริษัทและ

กองทุนที่จัดตั้งขึ้น

บริษัทและกองทุนที่จัดตั้งขึ้น ได้ปฏิบัติตามมาตรฐานการบัญชีฉบับที่ 42
เรื่องการบัญชีสำหรับกิจการที่ดำเนินธุรกิจเฉพาะด้านการลงทุนได้กำหนดให้กิจการ
หรือกองทุนต้องวัดค่าเงินลงทุนด้วยมูลค่ายุติธรรม
และต้องรับรู้การเปลี่ยนแปลงมูลค่าซึ่งเป็นผลต่างระหว่างราคาตามบัญชีของเงินลงทุนกับมูลค่ายุติธรรม
เป็นรายการกำไรหรือขาดทุนสุทธิที่ยังไม่เกิดขึ้น ในงบกำไรขาดทุนทันที ณ วันที่วัดค่า ทั้งนี้
เนื่องจากกองทุนลงทุนในสิทธิเรียกร้องประเภทสินเชื่อธุรกิจที่มีปัญหาความสามารถในการชำระหนี้ทั้งที่มีหลักประกันและไม่มีหลักประกัน
ซึ่งสิทธิเรียกร้องนี้ไม่มีข้อมูลราคาตลาดซื้อขายคล่อง ดังนั้น
การกำหนดราคายุติธรรมของสิทธิเรียกร้องเหล่านี้จะกำหนดจากข้อมูลที่มีอยู่ในปัจจุบัน
โดยพิจารณาร่วมกับมูลค่าของหลักประกัน
ซึ่งวิธีกำหนดมูลค่ายุติธรรมของสิทธิเรียกร้องจะใช้หลักเกณฑ์ ดังนี้

(1) สิทธิเรียกร้องที่ได้มีการเจรจา และตกลงเงื่อนไขการชำระหนี้ใหม่แล้ว

การกำหนดมูลค่ายุติธรรมจะทำโดยการหามูลค่าปัจจุบันของกระแสเงินสดที่คาดว่าจะเกิดขึ้นในอนาคตตามข้อตกลงใหม่ตามสัญญาการปรับโครงสร้างหนี้
คิดลดด้วยอัตราที่เหมาะสมกับความเสี่ยงที่เกี่ยวข้อง

(2) สิทธิเรียกร้องที่ยังไม่ได้เจรจา หรือยังไม่ได้ตกลงเรื่องเงื่อนไขการชำระหนี้ใหม่

การกำหนดมูลค่ายุติธรรม พิจารณาจากมูลค่าหลักประกันของลูกหนี้รายตัวเป็นสาระสำคัญ
โดยตีมูลค่าปัจจุบันของกระแสเงินสดที่คาดว่าจะเกิดขึ้นจากการขายหลักประกันในระยะเวลาที่
สมควร
โดยคิดลดด้วยอัตราที่เหมาะสมกับความเสี่ยงที่เกี่ยวข้องเพื่อเปรียบเทียบหาค่าที่น้อยกว่ากับยอดหนี้คงค้างที่คาดว่าจะได้รับชำระ
และนำมาเป็นราคายุติธรรม

ที่ผ่านมา บริษัทและกองทุนได้ว่าจ้างบริษัทประเมินอิสระที่มีความเชี่ยวชาญ
เพื่อทำการทยอยประเมินราคาทรัพย์สินที่เป็นหลักประกันโดยเริ่มจากหลักประกันของรายการหนี้ที่มียอดหนี้คงค้างสูง
และไล่เลียงตามลำดับลงไป ในกรณีที่หลักประกันยังไม่ได้ทำการประเมินใหม่
จะใช้ราคาประเมินที่เป็นข้อมูลจาก ปรส. หักส่วนลด
แล้วนำราคาที่ได้มาเป็นกระแสเงินสดที่คาดว่าจะได้รับจากการขายสินทรัพย์นั้นในอนาคต
เพื่อคำนวณตามวิธีในข้อ (1)

(3) ทรัพย์สินรอการขายของกองทุน

การกำหนดมูลค่ายุติธรรมใช้วิธีมูลค่าปัจจุบันของกระแสเงินสดที่คาดว่าจะได้รับจากการขายทรัพย์สินนั้นในระยะเวลาที่สมควร
คิดลดด้วยอัตราที่เหมาะสมกับความเสี่ยงที่เกี่ยวข้อง

(4) ทรัพย์สินรอการขายของ บง. เกียรตินาคิน

การกำหนดมูลค่ายุติธรรมใช้วิธีมูลค่าปัจจุบันของกระแสเงินสดที่คาดว่าจะได้รับจากการขายทรัพย์สินนั้นในระยะเวลาที่สมควร
คิดลดด้วยอัตราที่เหมาะสมกับความเสี่ยงที่เกี่ยวข้องหรือ

คิดตามยอดหนี้ตามบัญชี แล้วแต่มูลค่าใดจะต่ำกว่า

แม้ว่าหลักเกณฑ์การกำหนดมูลค่ายุติธรรมข้างต้นนี้
อาจจะไม่เป็นตัวแทนอันเที่ยงธรรมของจำนวนเงินที่สามารถเรียกเก็บได้ในที่สุดก็ตาม
แต่เนื่องจากเงินลงทุนนี้ไม่มีตลาดซื้อขายรองรับและมีความไม่แน่นอนทางเศรษฐกิจซึ่งจะเป็นปัจจัยสำคัญในการกำหนดมูลค่ายุติธรรมหรือความสามารถในการชำระหนี้ของผู้กู้ยืม
ดังนั้น
วิธีการวัดมูลค่ายุติธรรมข้างต้นถือได้ว่าเป็นตัวแทนที่ดีที่สุดวิธีการหนึ่งในปัจจุบันของวิธีการวัดมูลค่ายุติธรรม

• นโยบายการกำหนดอัตราดอกเบี้ยเงินให้กู้ยืม

บริษัทมีหลักเกณฑ์ในการกำหนดอัตราดอกเบี้ยเงินให้กู้ยืม
โดยพิจารณาจากอัตราดอกเบี้ยที่มีการกำหนดในสถาบันการเงินอื่น
ประกอบกับอัตราดอกเบี้ยอ้างอิงซึ่ง ธปท. กำหนดไว้ และบวกเพิ่มตามความเสี่ยงของผู้กู้
ประเภทธุรกิจและการแข่งขันในภาวะตลาด นอกจากนี้
ยังคำนึงถึงความจำเป็นในการใช้เงินทุนของบริษัทด้วย

• นโยบายการอนุมัติสินเชื่อ

การอนุมัติจะขึ้นอยู่กับขนาดของวงเงินสินเชื่อและประเภทของหลักทรัพย์ที่ลูกค้านำมาใช้เป็นหลักประกันในการขออนุมัติวงเงินสินเชื่อ
ซึ่งการพิจารณาอนุมัติวงเงินสินเชื่ออยู่ภายใต้อำนาจการอนุมัติที่กำหนดไว้

• การควบคุมดูแลและติดตามลูกหนี้

บริษัทมีเจ้าหน้าที่สินเชื่อคอยดูแลคุณภาพของหนี้อย่างใกล้ชิด โดยมีการออกเยี่ยมลูกค้า

เป้าหมาย ที่ต้องติดตาม การทบทวนผลการดำเนินงานและสภาวะธุรกิจที่มีผลกระทบต่อลูกค้า
รวมถึงการติดตามการใช้วงเงินให้เป็นไปตามเงื่อนไข เช่น
การเบิกค่างวดการใช้เงินให้เป็นไปตามวัตถุประสงค์อย่างใกล้ชิด
โดยมีการกำหนดเป็นแผนการดำเนินงานอย่างเป็นระบบ

สำหรับลูกหนี้ที่มีปัญหา บริษัทจะควบคุมดูแลและติดตามลูกหนี้เป็นพิเศษและใกล้ชิด ทั้งนี้
บริษัทมีหน่วยงานที่รับผิดชอบติดตามลูกหนี้ที่มีปัญหาการค้างชำระ
โดยดำเนินการร่วมประสานงานกับเจ้าหน้าที่การตลาดที่ดูแลลูกค้าดังกล่าว

3.3.3 เงินลงทุน :

สิ้นปี 2543 บริษัทมีเงินลงทุนในหลักทรัพย์ 17,380 ล้านบาท จำแนกเป็น ตราสารหนี้ภาคเอกชน
456.60 ล้านบาท หลักทรัพย์รัฐบาลและรัฐวิสาหกิจ 2,186.50 ล้านบาท หน่วยลงทุน 12,513.80
ล้านบาท ตราสารทุนอื่น 2,213 ล้านบาท และตราสารทุนจดทะเบียน 10.2 ล้านบาท

  3.3.4 การให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้นรายใหญ่ :

  (รายละเอียดอยู่ในหัวข้อ “รายการระหว่างกัน”)

  บริษัทไม่มีการให้กู้ยืมผ่านผู้ถือหุ้นรายใหญ่ เนื่องจาก บริษัทไม่มีผู้ถือหุ้นรายใหญ่ คงมีแต่

การฝากเงินและเงินกู้ของผู้บริหารจำนวนเล็กน้อย

  3.3.5 ความสามารถในการดำรงเงินกองทุน :

  ด้านความสามารถในการดำรงเงินกองทุน บริษัท มีนโยบายที่เน้นความมั่นคงและมีเสถียร

ภาพทางการเงิน ความแข็งแกร่งของฐานะการเงินเป็นสิ่งที่สำคัญ บริษัท
มีการดำรงอัตราส่วนเงินกองทุนต่อสินทรัพย์เสี่ยงในอัตราที่สูงกว่าปกติ
เพื่อเป็นหลักประกันแก่ทุกฝ่ายว่า บริษัท จะมีความมั่นคงเพียงพอ
แม้ว่าภาวะวิกฤตทางเศรษฐกิจที่อาจเกิดขึ้นในภายหน้า ณ สิ้นปี 2543 บริษัท
มีเงินกองทุนมูลค่าทั้งสิ้น 7,671.47 ล้านบาท คิดเป็นสัดส่วนร้อยละ 23.35 ของสินทรัพย์เสี่ยง
เทียบกับสัดส่วนร้อยละ 8 ที่ต้องดำรงตามกฎหมาย

3.3.6 สภาพคล่อง :

บริษัท ตระหนักถึง ความมีเสถียรภาพในการบริหารสภาพคล่องทางการเงิน ด้วยการไม่
พึ่งพิงผู้ฝากเงินรายใดรายหนึ่งมากเกินไป
โดยการดูแลไม่ให้เงินกู้ยืมจากผู้ฝากเงินกลุ่มใดกลุ่มหนึ่งมากเกินไป

  สิ้นปี 2543 บริษัท มีเงินกู้ยืมและเงินรับฝากรวมทั้งสิ้น 22,774 ล้านบาท หากพิจารณาแบ่ง

เงินกู้ยืมตามระยะเวลาที่เหลือของสัญญา พบว่า มากกว่าร้อยละ 73
เป็นเงินกู้ยืมที่มีระยะเวลาที่เหลือมากกว่า 1 ปีขึ้นไป
ซึ่งหากพิจารณาเปรียบเทียบกับการกู้ยืมที่จำแนกตามระยะเวลาของสัญญาของบริษัท พบว่า
สัดส่วนดังกล่าวสอดคล้องกับการให้สินเชื่อของบริษัท

บริษัทเงินทุน รัตนทุน จำกัด (มหาชน)

  3.3.1 แหล่งที่มาของเงินทุน :

  แหล่งที่มาของเงินทุนส่วนใหญ่เป็นเงินทุนที่ระดมจากผู้ถือหุ้นและกำไรยังไม่ได้จัดสรร

โดย ณ สิ้นปี 2543 บริษัทมีส่วนของผู้ถือหุ้น มูลค่า 1,414.80 ล้านบาท ขณะที่มีหนี้สินรวม มูลค่า
33.2 ล้านบาท

  3.3.2 การให้กู้ยืม :

 บมจ. เงินทุน รัตนทุน มีนโยบายการให้กู้ยืม นโยบายเกี่ยวกับหลักประกัน นโยบายการกำหนดอัตราดอกเบี้ยเงินให้กู้ยืม นโยบายการอนุมัติสินเชื่อ และการควบคุมดูแลและติดตามลูกหนี้ มีรายละเอียดดังต่อไปนี้

• นโยบายการให้กู้ยืม

ปัจจุบัน บมจ. เงินทุน รัตนทุน มุ่งเน้นการให้สินเชื่อเช่าซื้อรถยนต์ใหม่เป็นหลัก เพราะเป็น

สินค้าที่มีสภาพคล่องสูง และเป็นอุตสาหกรรมเดียวในปัจจุบันที่คาดว่าจะมีการเติบโตอย่างต่อเนื่อง
แม้ว่าจะมีการแข่งขันกันอย่างรุนแรงในการปล่อยสินเชื่อเช่าซื้อรถยนต์
นอกจากการให้บริการด้านสินเชื่อรายย่อย ประเภทสินเชื่อเช่าซื้อรถยนต์แล้ว บมจ. เงินทุน รัตนทุน
มีแผนที่จะปล่อยสินเชื่อพาณิชยกรรม อุตสาหกรรมและอสังหาริมทรัพย์ ในอนาคตอันใกล้

• นโยบายเกี่ยวกับหลักประกัน

บมจ. เงินทุน รัตนทุน จะจดทะเบียนรถยนต์คันที่เช่าซื้อในนามของ บมจ. เงินทุน รัตนทุน รวมทั้ง
ผู้เช่าซื้อต้องจัดหาบุคคลที่มีรายได้และที่อยู่เป็นหลักแหล่งสามารถติดตามได้ง่ายมาเป็นผู้ค้ำประกัน

• นโยบายการกำหนดอัตราดอกเบี้ยเงินให้กู้ยืม

บมจ. เงินทุน รัตนทุน มีนโยบายในการกำหนดอัตราดอกเบี้ยเงินให้กู้ยืมให้เท่ากับตลาด

ทั่วไป ทั้งนี้ ขึ้นอยู่กับยี่ห้อรถ ชนิดของรถ และราคารถยนต์ในตลาดรอง

 3.3.3 เงินลงทุน : 

 บริษัทมีเงินลงทุนในหลักทรัพย์สุทธิ รวมเท่ากับ 901 ล้านบาท สามารถจำแนกได้เป็น

หลักทรัพย์รัฐบาลและรัฐวิสาหกิจ 31.64 ล้านบาท หน่วยลงทุน 338 ล้านบาท
เงินลงทุนในบริษัทร่วม 511.40 ล้านบาท และตราสารหนี้ 20 ล้านบาท

  3.3.4 การให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้นรายใหญ่ :

  - ไม่มี -

  3.3.5 ความสามารถในการดำรงเงินกองทุน :

ณ 31 ธันวาคม 2543 บมจ. เงินทุน รัตนทุน มีอัตราส่วนเงินกองทุนต่อสินทรัพย์เสี่ยงเท่ากับร้อยละ 100.54 

3.3.6 สภาพคล่อง :

  จากการที่แหล่งที่มาของเงินทุนของบริษัทเป็นเงินทุนที่ระดมจากผู้ถือหุ้น จึงเป็นแหล่งเงิน

ที่มีเสถียรภาพ ระยะยาว ทำให้ไม่มีปัญหาด้านสภาพคล่อง

บริษัทหลักทรัพย์ เกียรตินาคิน จำกัด

  3.3.1 แหล่งที่มาของเงินทุน :

แหล่งที่มาของเงินทุนที่ใช้ในการประกอบธุรกิจของ บจ. หลักทรัพย์ เกียรตินาคิน
มาจากทุนจดทะเบียนที่เรียกชำระเต็มมูลค่าแล้ว จำนวน 650 ล้านบาท
ซึ่งเป็นจำนวนที่เพียงพอต่อการดำเนินธุรกิจ

  3.3.2 การให้กู้ยืม :

• นโยบายการให้กู้ยืมเงินเพื่อซื้อหลักทรัพย์

บจ. หลักทรัพย์ เกียรตินาคิน มีนโยบายที่จะให้กู้ยืมเงินเพื่อซื้อหลักทรัพย์ในระบบ Credit
Balance
เมื่อภาวะทางเศรษฐกิจของประเทศเอื้ออำนวยต่อสภาพคล่องทางการเงินและสภาพตลาดทุนอยู่ในภาวะที่ดี

• นโยบายในการรับลูกค้าและอนุมัติวงเงินซื้อหลักทรัพย์ให้ลูกค้า

บจ. หลักทรัพย์ เกียรตินาคิน จะพิจารณาจากปัจจัยหลัก คือ ลูกค้ามีฐานะการเงินดี
มีความรู้ความเข้าใจในการลงทุนในหลักทรัพย์ดี
มีความสามารถในการชำระหนี้ได้ภายในวงเงินที่ได้รับอนุมัติ และมีสินทรัพย์สภาพคล่องเพียงพอ

นอกจากนี้ บจ. หลักทรัพย์ เกียรตินาคิน
มีนโยบายในการควบคุมการใช้วงเงินเพื่อซื้อหลักทรัพย์ของลูกค้าดังนี้

-   แบ่งกลุ่มเจ้าหน้าที่การตลาดออกเป็นกลุ่มย่อย เพื่อดูแลการใช้วงเงินของลูกค้าอย่างใกล้ชิด

-   มีระบบการควบคุมวงเงินของลูกค้าโดยใช้ระบบคอมพิวเตอร์ ซึ่งสามารถตรวจสอบ

สถานภาพของลูกค้าทุกรายได้ตลอดเวลา
และลูกค้าไม่สามารถสั่งซื้อหลักทรัพย์เกินวงเงินที่ได้รับอนุมัติได้

 3.3.3 เงินลงทุน : 

บจ. หลักทรัพย์ เกียรตินาคิน
มีนโยบายการลงทุนในหลักทรัพย์จดทะเบียนทั้งเพื่อการค้าและการลงทุน โดยแบ่งออกเป็น 2 ลักษณะ
คือ การลงทุนระยะสั้น (เน้นการลงทุนในหลักทรัพย์จดทะเบียนที่มีปัจจัยพื้นฐานดีและมีสภาพคล่องสูง
โดยมีระยะเวลาการลงทุนไม่เกิน 1 ปี) และการลงทุนระยะยาวเกิน 1 ปี
(ลงทุนในหลักทรพัย์จดทะเบียนที่มีปัจจัยพื้นฐานดีและมีแนวโน้มที่จะเจริญเติบโตสูง
รวมทั้งหลักทรัพย์ที่ไม่จดทะเบียนในตลาดหลักทรัพย์)

  3.3.4 การให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้นรายใหญ่ :

  -ไม่มี-

  3.3.5 ความสามารถในการดำรงเงินกองทุน :

ณ 31 ธันวาคม 2543 บจ. หลักทรัพย์ เกียรตินาคิน
มีอัตราส่วนเงินกองทุนสภาพคล่องสุทธิต่อหนี้สินทั่วไปเท่ากับ ร้อยละ 57.54
ซึ่งเพียงพอสำหรับดำเนินธุรกิจ และสูงกว่าเกณฑ์ขั้นต่ำของ ก.ล.ต.
ที่กำหนดให้บริษัทหลักทรัพย์ต้องดำรงเงินกองทุนสภาพคล่องสุทธิไม่ต่ำกว่าร้อยละ 5 ของหนี้สินทั่วไป
จนถึงวันที่ 31 ธันวาคม 2543 และร้อยละ 7 ของหนี้สินทั่วไป ตั้งแต่วันที่ 1 มกราคม 2544
เป็นต้นไป

3.3.6 สภาพคล่อง :

บริษัทหลักทรัพย์ เกียรตินาคิน จำกัด ได้มีการวางแผนขยายธุรกิจในอนาคตด้วย โดยใช้

วงเงินกู้ยืมจากสถาบันการเงินเป็นแหล่งปรับสภาพคล่องสำหรับการดำเนินงานประจำวัน